Гүзәл Уразова, Илсаф, Айрат Сафин һ.б. артистлар Түбән Новгород якларында нишләп йөргән? (ФОТО)

	Мочалида иртән үк татар-мишәр көрәшенә һәм көтеп алган татар эстрадасы йолдызлары концертына төгәл әзерлек бар иде. Иске Мочали тугаенда күп санлы сәүдә нокталары эшләде, шунда ук учакта пешкән тәмле милли ашлар исе борынны кытыклады. Элекке елларда пәрәмәчне өйдән пешереп китерә торган булсалар, соңгы вакытта аны сабантуй болынында ук учакта әзерлиләр. 	 Биредә бәйрәм табынын әзерләү өчен махсус чакырылган Абдулнасыйр Айнуллин белән Әлфия Алеева хөрмәтле кунакларга учакта шулпа, пәрәмәч, шашлык өлгертеп, кайнап торган самовар чәен әзерләделәр, шулай ук янәшәдә өстәлләр артында утыручыларны да пәрәмәч һәм чәй белән сыйладылар. Милли аш табыны үзе бәйрәмнең бер матур өлеше дияргә була. Казаннан кунак җырчылар килеп җиткәнче, Мәскәүдән кайткан яшь артистлар Радик Яруллин, Нияз Сәбитов һәм Равил Исхаков сәхнә алдында утырышкан тамашачыларны җырлар белән сөендереп тордылар. Бәйрәмне тантаналы рәвештә ачып, килгән кунакларны тәбрикләү өчен Пильна районы һәм Яңа Мочали администрацияләре башлыклары Сергей Бочканов белән Рафаэль Айнуллин, Пильна районының пенсия фонды идарәсе җитәкчесе Мирзәхләм Абдулганиев, бәйрәмнең спонсоры Әнәс Фазлуллин һәм Мирфаиз хәзрәт Бәдретдинов сәхнәгә менделәр. Җитәкчеләр һәм кунаклар Әнәс әфәндегә шушы олы бүләк өчен рәхмәт белдерделәр, Мирфаиз хәзрәт дога кылды. Әнәс Фазлуллин музыкаль бәйрәмне ачык дип белдерде һәм сәхнәгә яңа гына килеп җиткән Татарстанның атказанган артистлары Гүзәл Уразова белән Илдар Хәкимовны чакырды. Матур тавышлары белән татар халкының күңелен яулап өлгергән чибәр сәхнә йолдызлары үзләренең концерт программасын тамашачыларны сәламләүдән башладылар һәм дуэт белән дә, чиратлашып та бик күп матур җырларын башкардылар, тамашачылар янына төшеп тә Мочали тугаен җыр-моңга күмделәр. Гүзәл үзенең җырлары астына бала-чаганы әйлән-бәйлән биетте, өч бала анасы буларак, барысын да кочып, иркәләп сөйде дә, кабат сәхнәгә күтәрелде һәм никахлашулары датасы туры килгән көн уңаеннан Әнәс белән Гөлсем Фазлуллиннарны гаилә бәйрәмнәре белән котлап, аларга матур җыр бүләк итте. Шулай ук Уразова-Хәкимовлар гаиләсе белән Казаннан килгән яшь йолдызлар Ришат Фазлыйәхмәтов, Эльвира Хамматова җырладылар, биюче кызлар матур бию күрсәттеләр. Танылган артистларыбызның концерты билгеләнгән сәгатьтән дә артыкка сузылды, Гүзәл Уразова җырлап бетергәч тә тиз генә китә алмады, чөнки бала-чага, яшь буын һәм өлкән яшьтәгеләр – барысы да яраткан җырчылары белән фотога төште, автографлар алды. Кайберләре кәгазьгә, баш киемнәренә, ә кайсылары хәтта кулларына автографлар яздырды. Ниһаять, йолдызлар гаиләсе һәм аларның артист дуслары кайтып киткәч, сәхнәгә Татарстанның атказанган артисты Илсаф күтәрелде һәм шулай ук бик күп матур җырлары белән халыкны сөендерде.  
	Олег ӘНДӘРҖАНОВ, Илнар САДЕКОВ, Ришат РАМАЗАНОВ	
Туган як

	№ --- | 15.07.2016	


